סטייפן שטיינר

ד"ר סטייפן שטיינר (בסרבית קירילית: Стјепан Штајнер, בקרואטית: Stjepan Steiner; 16 באוקטובר 1915, דוניה סטוביצה, האימפריה האוסטרו-הונגרית - 18 בינואר 2006, זאגרב, קרואטיה) היה רופא ופרטיזן יוגוסלבי ממוצא יהודי, חבר במפלגה הקומוניסטית של יוגוסלביה, רופאו האישי של יוסיפ ברוז טיטו במהלך מלחמת העולם השנייה, ומאיור-גנרל במערך הרפואה של הצבא העממי היוגוסלבי.

סטייפן שטיינר נולד בעיירה דוניה סטוביצה. אביו היה וטרינר וחבר במפלגת האיכרים של קרואטיה. ב-1929 עברה המשפחה לזאגרב, סטייפן למד רפואה באוניברסיטת זאגרב והתמחה בקרדיולוגיה. לאחר כיבוש יוגוסלביה על ידי גרמניה הנאצית וכינון מדינת קרואטיה העצמאית שנשלטה על ידי האוסטאשה, נעצר שטיינר והובל למחנה מעצר בזאגרב. בהמשך, הועברו שטיינר ורעייתו ד"ר זורה גולדשמידט-שטיינר ביחד עם קבוצת רופאים יהודים לאזור בוסניה ומשם נמלטו והצטרפו לכוחות הפרטיזנים של טיטו. סטייפן שטיינר נפגש עם יוסיפ ברוז טיטו בעיר יאיצה ובין 1943 ל-1947 היה רופאו האישי. במקביל, רעייתו זורה, שהייתה כירורגית, הקימה וניהלה מספר צוותי מנתחים ביחידות הפרטיזנים השונות בדרגת קולונל .

לאחר המלחמה המשיך לשרת במערך הרפואה של צבא יוגוסלביה והתקדם לדרגת גנרל-מאיור. ב-1976, השתחרר שטיינר משירותו הצבאי. הוא הלך לעולמו ב-2006 בזאגרב והוא בן 90. נקבר בבית העלמין מִירוֹגוֹי שבעיר.

קישורים חיצוניים
 סטייפן שטיינר - רופאו האישי של טיטו במהלך המלחמה ועֶד לקרבות הגדולים של הפרטיזנים, באתר www.nacional.hr 
 ידיעה על מותו, באתר 24ur.com 

פרטיזנים יהודים מיוגוסלביה
גנרלים יהודים בצבא יוגוסלביה
רופאים יהודים יוגוסלבים
זאגרב: אישים
אישים הקבורים בבית הקברות מירוגוי
רופאים צבאיים יהודים
יוגוסלבים שנולדו ב-1915
יוגוסלבים שנפטרו ב-2006